Period: Old Babylonian
Genre: Royal Inscription
Transliteration:
<SURFACE>
sa-am-su-i-lu-na
lugal kala-ga
lugal babilim₂{ki}
lugal kiš{ki}a
lugal gu₃ an-ub-da limmu₂-ba-ke₄
teš₂-a bi₂-in-se₃-ga
lugal a₂-aŋ₂-ŋa₂
an {d}en-lil₂-ka-ta
niŋin lu₂ gu₂ mu-da-ab-du₃-uš-a
{geš}naga₃-še₃
bi₂-in-ak-a
sipa {d}inanna-ke₄
gizkim sag₉-ga-ni
nam-a₂-dah-a-ni
in-ak-a-am₃
lu₂ an-da-gur-eš-a za₃ til-ba
šu in-ne-en-du₃-a
lu₂ erim₂-ŋal₂-la-ne-ne-a
kalam-ma u₂-gu mi-ni-in-de₂-a
u₄ zalag-ga un šar₂-ra-ba
ib₂-ta-an-e₃-a
ibila sag-kal
ha-am-mu-ra-bi
en kalam-ma in-dagal-la-ke₄
lugal-e ma-da
i-da-ma-ra-az-ke₄
za₃ gu-ti-um{ki}ta
en-na za₃ elam{ki}ka-še₃
{geš}tukul kala-ga-ni-ta
gu₂ geš bi₂-in-gar-gar-ra
un dagal-la ma-da
i-da-ma-ra-az-ka
šu-ni sa₂ bi₂-in-dug₄-ga
niŋin bad₃ didli
ma-da wa-ru-um-ma-ke₄
gu₂ an-da-an-bar-eš-a
{geš}al-ta bi₂-in-ra-a
u₃-ma-na
sa₂ bi₂-in-dug₄-ga
nam-a₂-ŋal₂-la-na
pa e₃ bi₂-in-ak-a
itu min-am₃ ba-zal-la-ta
un ma-da i-da-ma-ra-az-ka
nam-ra-aš bi₂-in-ak-a
u₃ erin₂ aš₂-nun-na{ki}me-eš-a
<unk> a en-na bi₂-in-dab-ba-aš
šu mi-ni-in-bar-ra
šu nam-til₃-la-ke₄
in-ne-ši-in-gar-ra
bad₃ didli ma-da
wa-ru-um-ma-ke₄
mu-un-gul-gul-la
bi₂-in-du₃-du₃-a
un sag₂ dug₄-ga-bi
gu₂-ba nam-mu-un-ne-en-gar-ra
ki-bi-še₃ bi₂-in-gi₄-a
u₄-ba sa-am-su-i-lu-na nita kala-ga-e
un gu₂ {id₂}dur-ul₃
gu₂ {id₂}da-ba-an-na-ka
ba-dur₂-ru-ne-eš-a
ki-tuš ne-ha-a tuš-u₃-de₃
lu₂ hu-luh-ha nu-tuku-tuku-de₃
a₂ kala-ga
nam-ur-sag-ga₂-ka-na
kur gu₂ si-a ka-tar-še₃ si-il-le-de₃
ša₃ itu 2(diš)-kam-ma-ka-am₃
gu₂ {id₂}dur-ul₃-ka-ta
bad₃ sa-am-su-i-lu-na-a
bi₂-in-du₃
{id₂}hi-ri-tum-bi
im-mi-in-ba-al
sahar-bi im-mi-in-dub
sig₄-bi mi-ni-ib₂-du₈
bad₃-bi bi₂-in-du₃
sag-bi hur-sag-gin₇
mu-ni-in-il₂
nam-bi-še₃
an {d}en-lil₂
{d}marduk
{d}en-ki
u₃ {d}inanna-bi-da-ke₄
{geš}tukul kala-ga
gaba-ri nu-un-tuku-a
nam-til₃ {d}nanna
{d}utu-bi-gin₇-nam
gi₁₆-sa-aš ak-a
nam-a-ni-še₃
mu-ni-in-tar-re-eš
sag-e-eš₂ mu-ni-in-rig₇-eš
bad₃-ne-e
{d}en-lil₂-le
kalam lu₂ gu₂ mu-un-da-ab-du₃-uš-a
mu-na-an-gurum₂-gurum₂ mu-bi-im

Cuneiform:
<SURFACE>
𒊓𒄠𒋢𒄿𒇻𒈾
𒈗𒅤𒂵
𒈗𒆍𒀭𒊏𒆠
𒈗𒆧𒆠𒀀
𒈗𒅗𒀭𒌒𒁕𒇹𒁀𒆤
𒌨𒀀𒉈𒅔𒋧𒂵
𒈗𒀉𒉘𒂷
𒀭𒀭𒂗𒆤𒅗𒋫
𒆸𒆸𒇽𒄘𒈬𒁕𒀊𒆕𒍑𒀀
𒄑𒄤𒂠
𒉈𒅔𒀝𒀀
𒉺𒇻𒀭𒈹𒆤
𒅆𒁾𒊷𒂵𒉌
𒉆𒀉𒈭𒀀𒉌
𒅔𒀝𒀀𒀀𒀭
𒇽𒀭𒁕𒄥𒌍𒀀𒍠𒌀𒁀
𒋗𒅔𒉈𒂗𒆕𒀀
𒇽𒉈𒊒𒅅𒆷𒉈𒉈𒀀
𒌧𒈠𒌑𒄖𒈪𒉌𒅔𒌤𒀀
𒌓𒌓𒂵𒌧𒊹𒊏𒁀
𒌈𒋫𒀭𒌓𒁺𒀀
𒌉𒍑𒊕𒆗
𒄩𒄠𒈬𒊏𒁉
𒂗𒌧𒈠𒅔𒂼𒆷𒆤
𒈗𒂊𒈠𒁕
𒄿𒁕𒈠𒊏𒊍𒆤
𒍠𒄖𒋾𒌝𒆠𒋫
𒂗𒈾𒍠𒉏𒆠𒅗𒂠
𒄑𒆪𒅤𒂵𒉌𒋫
𒄘𒄑𒉈𒅔𒃻𒃻𒊏
𒌧𒂼𒆷𒈠𒁕
𒄿𒁕𒈠𒊏𒊍𒅗
𒋗𒉌𒁲𒉈𒅔𒅗𒂵
𒆸𒆸𒂦𒀸𒀸
𒈠𒁕𒉿𒊒𒌝𒈠𒆤
𒄘𒀭𒁕𒀭𒁇𒌍𒀀
𒄑𒀠𒋫𒉈𒅔𒊏𒀀
𒅇𒈠𒈾
𒁲𒉈𒅔𒅗𒂵
𒉆𒀉𒅅𒆷𒈾
𒉺𒌓𒁺𒉈𒅔𒀝𒀀
𒌗𒈫𒀀𒀭𒁀𒉌𒆷𒋫
𒌧𒈠𒁕𒄿𒁕𒈠𒊏𒊍𒅗
𒉆𒊏𒀸𒉈𒅔𒀝𒀀
𒅇𒂟𒀾𒉣𒈾𒆠𒈨𒌍𒀀
<unk>𒀀𒂗𒈾𒉈𒅔𒁳𒁀𒀸
𒋗𒈪𒉌𒅔𒁇𒊏
𒋗𒉆𒋾𒆷𒆤
𒅔𒉈𒅆𒅔𒃻𒊏
𒂦𒀸𒀸𒈠𒁕
𒉿𒊒𒌝𒈠𒆤
𒈬𒌧𒄢𒄢𒆷
𒉈𒅔𒆕𒆕𒀀
𒌧𒉺𒃶𒅗𒂵𒁉
𒄘𒁀𒉆𒈬𒌧𒉈𒂗𒃻𒊏
𒆠𒁉𒂠𒉈𒅔𒄄𒀀
𒌓𒁀𒊓𒄠𒋢𒄿𒇻𒈾𒍑𒅤𒂵𒂊
𒌧𒄘𒀀𒇉𒄙𒄒
𒄘𒀀𒇉𒁕𒁀𒀭𒈾𒅗
𒁀𒂉𒊒𒉈𒌍𒀀
𒆠𒆪𒉈𒄩𒀀𒆪𒅇𒉈
𒇽𒄷𒈛𒄩𒉡𒌇𒌇𒉈
𒀉𒅤𒂵
𒉆𒌨𒊕𒂷𒅗𒈾
𒆳𒄘𒋛𒀀𒅗𒋻𒂠𒋛𒅋𒇷𒉈
𒊮𒌗𒈫𒄰𒈠𒅗𒀀𒀭
𒄘𒀀𒇉𒄙𒄒𒅗𒋫
𒂦𒊓𒄠𒋢𒄿𒇻𒈾𒀀
𒉈𒅔𒆕
𒀀𒇉𒄭𒊑𒌈𒁉
𒅎𒈪𒅔𒁀𒀠
𒅖𒁉𒅎𒈪𒅔𒁾
𒋞𒁉𒈪𒉌𒌈𒂃
𒂦𒁉𒉈𒅔𒆕
𒊕𒁉𒄯𒊕𒁶
𒈬𒉌𒅔𒅍
𒉆𒁉𒂠
𒀭𒀭𒂗𒆤
𒀭𒀫𒌓
𒀭𒂗𒆠
𒅇𒀭𒈹𒁉𒁕𒆤
𒄑𒆪𒅤𒂵
𒃮𒊑𒉡𒌧𒌇𒀀
𒉆𒋾𒀭𒋀𒆠
𒀭𒌓𒁉𒁶𒉆
𒄃𒊓𒀸𒀝𒀀
𒉆𒀀𒉌𒂠
𒈬𒉌𒅔𒋻𒊑𒌍
𒊕𒂊𒂠𒈬𒉌𒅔𒉺𒄸𒁺𒌍
𒂦𒉈𒂊
𒀭𒂗𒆤𒇷
𒌧𒇽𒄘𒈬𒌧𒁕𒀊𒆕𒍑𒀀
𒈬𒈾𒀭𒅆𒂟𒅆𒂟𒈬𒁉𒅎